ไทยถูกถอดจากบัญชีดำฟอกเงินหนุนก่อการร้าย
ปปง.เผยคณะกรรมการกำหนดมาตรการทางการเงินมีมติถอดไทยออกจากบัญชีประเทศบกพร่องด้านการฟอกเงิน-สนับสนุนก่อการร้าย
27 ก.พ. 2556

ปปง.เผยคณะกรรมการกำหนดมาตรการทางการเงินมีมติถอดไทยออกจากบัญชีประเทศบกพร่องด้านการฟอกเงิน-สนับสนุนก่อการร้าย
พ.ต.อ.สีหนาท ประยูรรัตน์ เลขาธิการสำนักงานคณะกรรมการป้องกันและปราบปรามการฟอกเงิน (ปปง.) กล่าวว่า การประชุมของคณะกรรมการกำหนดมาตรการทางการเงิน (Financial Action Task Force : FATF) ที่กรุงปารีสประเทศฝรั่งเศสระหว่างวันที่ 18-22ก.พ.ที่ผ่านมาได้มีมติถอดชื่อประเทศไทยออกจากรายชื่อกลุ่มประเทศที่มีข้อบกพร่องด้านการปราบปรามการฟอกเงินและการสนับสนุนทางการเงินแก่แผนก่อการร้าย (AML/CFT) 
ก่อนหน้านี้คณะกรรมการกำหนดมาตรการทางการเงิน ได้บรรจุรายชื่อประเทศไทยไว้ในกลุ่มดังกล่าว รวมทั้งเรียกร้องให้ประเทศต่างๆ เฝ้าระวังความเสี่ยงในการทำธุรกรรมกับไทย แต่ภายหลังจากไทยให้ความสำคัญ และร่วมกันผลักดันแก้ไขกฎหมายฟอกเงินและกฎหมายว่าด้วยการป้องกันปราบปรามการสนับสนุนทางการเงินแก่การก่อการร้ายจนประสบความสำเร็จทางคณะกรรมการก็ได้มีมติถอดรายชื่อของไทยออก
อย่างไรก็ตาม กระบวนการที่จะถอดประเทศไทยจาก Public Statement อย่างสมบูรณ์นั้น FATF จะส่งคณะผู้เชี่ยวชาญมาตรวจสอบเพื่อยืนยันว่าประเทศไทยดำเนินการบังคับใช้กฎหมายและการดำเนินการอื่นๆเพื่อแก้ไขข้อบกพร่องอย่างเป็นรูปธรรม 
ทั้งนี้ต้องดำเนินการประกอบไปด้วย 1.ออกกฎกระทรวงกำหนดหลักเกณฑ์และวิธีการตรวจสอบเพื่อทราบข้อเท็จจริงเกี่ยวกับลูกค้าฉบับใหม่ที่สอดคล้องกับมาตรฐานสากลอย่างเต็มที่ 
2.การตราพระราชบัญญัติป้องกันและปราบปรามการฟอกเงิน (แก้ไขเพิ่มเติมฉบับที่ 4) เพื่อแก้ไขข้อบกพร่องในสาระสำคัญที่ยังคงอยู่บางส่วนมีความคืบหน้าอย่างเป็นรูปธรรม
3.บังคับใช้พระราชบัญญัติป้องกันและปราบปรามการฟอกเงิน และพระราชบัญญัติป้องกันและปราบปรามการสนับสนุนทางการเงินแก่การก่อการร้ายอย่างจริงจังและมีประสิทธิภาพ 4.เสริมสร้างการกำกับดูแลสถาบันการเงินและภาคการเงินให้ปฏิบัติตามกฎหมายทั้งสองฉบับดังกล่าวและอนุบัญญัติอย่างจริงจังและมีประสิทธิภาพ
พ.ต.อ.สีหนาทกล่าวว่า คณะผู้เชี่ยวชาญจาก FATF จะเดินทางมายังประเทศไทยในเดือนพ.ค. 2556 หากผลการตรวจสอบพบว่าประเทศไทยสามารถดำเนินการข้างต้นได้ ก็จะนำความเห็นเสนอต่อที่ประชุม FATF ในเดือนมิถุนายนนี้ เพื่อถอดชื่ออย่างสมบูรณ์ต่อไป